《鹧鸪天 寿费司业兄药轩君六十》
明代·程敏政

花甲才周又一年。药轩初度敞华筵。句分池草千金重，春试阶蓂四叶全。

娱綵服，听朱弦。主人如鹤酒如川。愿言铁瓮金山景，百岁常供几杖前。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。